b'\n_START_ARTICLE_\nMyrskyn aikaa\n_START_PARAGRAPH_\nMyrskyn aikaa on Arvo \xe2\x80\x9dPoika\xe2\x80\x9d Tuomisen nelj\xc3\xa4s muistelmakirja. Se keskittyy toisen maailmansodan vuosiin 1939\xe2\x80\x931944, jolloin h\xc3\xa4n oleskeli p\xc3\xa4\xc3\xa4asiassa Ruotsissa maanpakolaisena. Teos ilmestyi Tammen kustantamana vuonna 1970, eli yli vuosikymmen alkuper\xc3\xa4isen muistelmatrilogian j\xc3\xa4lkeen. Seuraavana vuonna ilmestyi kirjan jatko-osa, Myrskyn menty\xc3\xa4, joka k\xc3\xa4sitteli yleisesti sodan j\xc3\xa4lkeist\xc3\xa4 aikaa.\n_START_SECTION_\nTeoksen sis\xc3\xa4lt\xc3\xb6\n_START_PARAGRAPH_\nTuominen kertoo kirjassaan, miten h\xc3\xa4n p\xc3\xa4\xc3\xa4si turvaan Josif Stalinin suurpuhdistuksilta. H\xc3\xa4n mainitsee olleensa jo vaaravy\xc3\xb6hykkeess\xc3\xa4, koska h\xc3\xa4n aivan suoraan kielt\xc3\xa4ytyi kirjoittamasta Stalinin vaatimaa selityst\xc3\xa4 siit\xc3\xa4, miten SKP:n johtoon oli p\xc3\xa4\xc3\xa4ssyt pesiytym\xc3\xa4\xc3\xa4n Edvard Gyllingin kaltaisia pettureita. Otto Wille Kuusinen ei painostanut apulaistaan enemp\xc3\xa4\xc3\xa4, joskin oli pahoillaan t\xc3\xa4m\xc3\xa4n jyrk\xc3\xa4st\xc3\xa4 kannasta._NEWLINE_Tuominen l\xc3\xa4hetettiin Tukholmaan selvitt\xc3\xa4m\xc3\xa4\xc3\xa4n sotkuja, jotka edellinen ty\xc3\xb6ryhm\xc3\xa4 eli Inkeri Lehtinen ja Yrj\xc3\xb6 Enne olivat aikaansaaneet: kaikki SKP:n rahat ja luottamukselliset paperit olivat joutuneet silkan varomattomuuden johdosta Ruotsin S\xc3\x84PO:n k\xc3\xa4siin \xe2\x80\x93 ja huomattavin osa illegaaleista asiamiehist\xc3\xa4 istui t\xc3\xa4m\xc3\xa4n johdosta ruotsalaisessa vankilassa._NEWLINE_Kun marraskuussa 1939 tuli kaksikin ehdotonta k\xc3\xa4sky\xc3\xa4 palata Moskovaan t\xc3\xa4rke\xc3\xa4\xc3\xa4 teht\xc3\xa4v\xc3\xa4\xc3\xa4 varten, Tuominen kielt\xc3\xa4ytyi. H\xc3\xa4n kirjoitti suorasanaisen kirjeen Kuusiselle, ja sit\xc3\xa4 viem\xc3\xa4\xc3\xa4n l\xc3\xa4hetti hyvin tuntemansa ruotsalaisen SKP:n asiamiehen Anton Strandin. Brommasta l\xc3\xa4htenyt ven\xc3\xa4l\xc3\xa4inen matkustajakone laskeutui erillisest\xc3\xa4 m\xc3\xa4\xc3\xa4r\xc3\xa4yksest\xc3\xa4 Velikije Lukin kent\xc3\xa4lle noin kahden tunnin lentomatkan p\xc3\xa4\xc3\xa4ss\xc3\xa4 Moskovasta ja Kuusinen itse tuli koneeseen. T\xc3\xa4t\xc3\xa4 Tuominen ihmetteli ja tuli loppup\xc3\xa4\xc3\xa4telm\xc3\xa4\xc3\xa4n, ett\xc3\xa4 Kuusinen aikoi valistaa h\xc3\xa4nt\xc3\xa4 siit\xc3\xa4 mit\xc3\xa4 olisi tulossa. Anton Strand kertoi kaiken Tuomiselle Tukholmaan palattuaan._NEWLINE_Tuominen esitt\xc3\xa4\xc3\xa4 teoksessa sarkastisen kuvauksen siit\xc3\xa4, mit\xc3\xa4 olisi tapahtunut, jos h\xc3\xa4n olisikin l\xc3\xa4htenyt Moskovaan ja joutunut kokoamaan Terijoen hallitusta, kuten kaikesta p\xc3\xa4\xc3\xa4tellen oli suunniteltu. Kuvitteellisessa kohtauksessa Tuominen esitt\xc3\xa4\xc3\xa4 Stalinille, Molotoville ja Berijalle ministerilistan toisensa j\xc3\xa4lkeen, mutta kaikki hyl\xc3\xa4t\xc3\xa4\xc3\xa4n, sill\xc3\xa4 ne sis\xc3\xa4lt\xc3\xa4v\xc3\xa4t pelk\xc3\xa4st\xc3\xa4\xc3\xa4n Stalinin vainoissa tuhottuja ja pettureiksi julistettuja suomalaisia kommunistijohtajia. Terijoen hallituksen todellisen kokoonpanon Tuominen itse hylk\xc3\xa4\xc3\xa4 kelvottomana. T\xc3\xa4m\xc3\xa4n j\xc3\xa4lkeen h\xc3\xa4n olisi oman arvelunsa mukaan joutunut itse vaikeuksiin._NEWLINE_Terijoen hallituksen osalta Tuominen pohtii sen toimia ja syit\xc3\xa4 sen perustamiseen, samoin Buharinin \xe2\x80\x9dyli-imperialismin teoriaa\xe2\x80\x9d, joka johti kehitt\xc3\xa4j\xc3\xa4ns\xc3\xa4 teloittamiseen \xe2\x80\x93 vaikka Stalin joutui vain muutamaa vuotta my\xc3\xb6hemmin tunnustamaan teorian oikeaksi, kun teki liiton Adolf Hitlerin kanssa._NEWLINE_Tuominen kertoo kirjassaan my\xc3\xb6s vanhan esimiehens\xc3\xa4 ja opettajansa O.W. Kuusisen vaikeasta roolista: kuinka t\xc3\xa4m\xc3\xa4 s\xc3\xa4ilytti loppuun asti asemansa Neuvostoliiton johtajan ykk\xc3\xb6skirjurina, vaikka miehi\xc3\xa4 katosi joka puolella ymp\xc3\xa4rill\xc3\xa4. Tuominen arvelee my\xc3\xb6s, ett\xc3\xa4 juuri Kuusinen olisi istuttanut Nikita Hru\xc5\xa1t\xc5\xa1ovin p\xc3\xa4\xc3\xa4h\xc3\xa4n ajatuksen ohjusten sijoittamisesta Kuubaan \xe2\x80\x93 mist\xc3\xa4 seurasi Kuuban ohjuskriisi vuonna 1962._NEWLINE_Kirjassaan Tuominen pohtii my\xc3\xb6s, olisiko talvisota ollut v\xc3\xa4ltett\xc3\xa4viss\xc3\xa4, olisiko Suomen pit\xc3\xa4nyt kev\xc3\xa4\xc3\xa4ll\xc3\xa4 1940 ottaa vastaan l\xc3\xa4nnen apu, olisiko jatkosotaan joutuminen ollut v\xc3\xa4ltett\xc3\xa4viss\xc3\xa4 ja mik\xc3\xa4 oli \xe2\x80\x9dMannerheimin maanpetos\xe2\x80\x9d. Kaikkeen t\xc3\xa4h\xc3\xa4n suurpolitiikan kudokseen lomittuvat tekij\xc3\xa4n omat vaiheet ja toiminta sotavuosien aikana Ruotsissa ja osittain Suomessakin.'